
ROZSUDOK V MENE SLOVENSKEJ REPUBLIKY Mestský súd Bratislava II v konaní pred sudkyňou Mgr. Katarínou Škultétyovou v právnej veci navrhovateľa, manžela: Š. E., Z. XX.XX.XXXX, B. B. - X., zastúpeného advokátom JUDr. Zdenkom Laštíkom, so sídlom Jesenského 2, Bánovce nad Bebravou, IČO: 51935554 proti manželke: L. E.Š., J.Á. Q., Z. XX.XX.XXXX, B. B. - Q. F., v konaní o rozvod manželstva, takto rozhodol: I. Súd manželstvo účastníkov: Š. E., Z. XX.XX.XXXX a L. E., J. Q., Z. XX.XX.XXXX, uzatvorené dňa XX.XX.XXXX V. B. - Q. F., zapísané v knihe manželstiev matričného úradu B. - Q.É. F., V. I. XX, J. XXXX, na Q. XXX, X. X. Č. XXX, r o z v á d z a. II. Žiaden z účastníkov n e m á n á r o k na náhradu trov konania. odôvodnenie: 1. Návrhom doručeným súdu dňa 17.07.2024 sa navrhovateľ, manžel domáhal rozvodu manželstva s manželkou uzatvoreného dňa 22.07.2000 v Bratislave. Z manželstva manželov nepochádzajú žiadne deti. Manželia nikdy nemali spoločné bydlisko. Navrhovateľ má trvalý pobyt evidovaný v obci B.X.. Fakticky sa dlhodobo zdržiava v zahraničí, na ostrove D. V. Š.. Manželka má podľa oznámenia Ministerstva vnútra SR, sekcia verejnej správy, odbor osobných evidencií a registrov, oddelenie správy registrov, hlásený trvalý pobyt evidovaný v obci B.-Q. F.. O jej faktickom pobyte navrhovateľ vedomosť nemá. Manželia manželstvo uzatvorili po približne polročnej známosti. Krátko po jeho uzatvorení sa začali v manželstve prejavovať vážnejšie problémy, rozpory v názoroch na základné otázky spoločnej existencie, rozpory v povahových vlastnostiach, hodnotových prioritách, názoroch na využívanie spoločného voľného času, ktoré vyústili do rozchodu manželov už po štyroch mesiacoch po uzavretí manželstva. Vzájomné citové väzby v dôsledku názorových nezhôd ochladli, zo vzťahu sa vytratila láska aj vzájomná náklonnosť. Rozchod manželov bol definitívny, od toho času sa manželia nevideli, stratili na seba všetky väzby a kontakty. Navrhovateľ nemá o manželke takmer 24 rokov žiadne informácie. Finančne spolu manželia nikdy nehospodárili. Navrhovateľ nemá záujem na ďalšom trvaní manželstva, ktoré je podľa jeho názoru hlboko a trvale rozvrátené. Navrhovateľ má približne 5 rokov priateľku, s ktorou chce uzatvoriť nové manželstvo. Navrhovateľ považuje manželstvo za dlhodobo vážne narušené a trvalo rozvrátené a to aj vzhľadom na dĺžku trvania ich odcudzenia a vzájomného nezáujmu, ako aj ich rozdielne hodnotové rebríčky, osobnostné a názorové rozdiely, záujmy a životné priority. Manželstvo už ďalej neplní svoj spoločenský účel a je už výlučne formálnym zväzkom. K návrhu navrhovateľ ako dôkaz pripojil sobášny list, oznámenie Ministerstva vnútra SR o pobyte manželky a fotokópiu občianskeho preukazu manžela 2. Manželka sa k návrhu manžela písomne napriek výzve súdu nevyjadrila.
3. Tunajší súd v zmysle § 33 ods. 1 a 2 Civilného mimosporového poriadku (ďalej len „CMP“), nariadil vo veci pojednávanie na deň 04.11.2024. Súd vec prejednal a rozhodol podľa § 180 Civilného sporového poriadku v neprítomnosti manželky. Manželke bolo predvolanie na pojednávanie doručené na adresu trvalého pobytu v súlade s ustanovením § 106 ods. 1 Civilného sporového poriadku a zároveň aj v zmysle § 106 ods. 3 Civilného sporového poriadku na úradnú tabuľu a webové sídlo súdu, kde jej bol doručený aj návrh navrhovateľa s prílohami. Uvedené písomnosti jej boli doručené dňa 18.10.2024. Manželka neprítomnosť na pojednávaní neospravedlnia. Pojednávanie odročiť nenavrhla. 4. Dokazovanie vykonal súd prednesom právneho zástupcu navrhovateľa, oboznámením sa s listinnými dôkazmi nachádzajúcimi sa v súdnom spise, ako aj celým obsahom spisu, pričom zistil nasledovný skutočný a právny stav. 5. Manžel zastúpený právnym zástupcom zotrval na podanom návrhu. Uviedol, že sa stalo nefunkčným de facto už 4 mesiace od jeho uzatvorenia v júli roku 2000. Manžel manželku od toho času nevidel, nevie kde sa zdržiava, ako a s kým žije. Manželia nie sú v žiadnom kontakte. Manžel žije dlhodobo v zahraničí v Š., na H. D.. Manželstvo je tak dlhodobo len formálnym zväzkom. Navrhol preto manželstvo rozviesť. Manžel sa osobne pojednávania nezúčastnil zo zdravotných dôvodov. 6. Podľa čl. 1 základných zásad zákona č. 363/2005 Z. z. o rodine a o zmene a doplnení niektorých zákonov (ďalej len „zákon o rodine“), manželstvo je zväzkom muža a ženy. Spoločnosť tento jedinečný zväzok všestranne chráni a napomáha jeho dobro. Manžel a manželka sú si rovní v právach a povinnostiach. Hlavným účelom manželstva je založenie rodiny a riadna výchova detí. 7. Podľa článku 4, prvej vety základných zásad zákona o rodine, všetci členovia rodiny majú povinnosť vzájomne si pomáhať a podľa svojich schopností a možností zabezpečovať zvyšovanie hmotnej a kultúrnej úrovne rodiny. 8. Podľa § 18 zákona o rodine, manželia sú si v manželstve rovní v právach a povinnostiach. Sú povinní žiť spolu, byť si verní, vzájomne rešpektovať svoju dôstojnosť, pomáhať si, starať sa spoločne o deti a vytvárať zdravé rodinné prostredie. 9. Podľa § 22 zákona o rodine, k zrušeniu manželstva rozvodom možno pristúpiť len v odôvodnených prípadoch. 10. Podľa ustanovenia § 23 ods. 1 zákona, súd môže manželstvo na návrh niektorého z manželov rozviesť, ak sú vzťahy medzi manželmi tak vážne narušené a trvalo rozvrátené, že manželstvo už nemôže plniť svoj účel a od manželov nemožno očakávať obnovenie manželského spolužitia. 11. Podľa ustanovenia § 23 ods. 2 Zákona o rodine, súd zisťuje príčiny, ktoré viedli k vážnemu rozvratu vzťahov medzi manželmi, a pri rozhodovaní o rozvode vždy na ne prihliada. 12. Účelom manželstva je vytvoriť harmonické a trvalé životné spoločenstvo, ktoré zabezpečí riadnu výchovu detí. Povinnosť žiť spolu znamená vytvorenie vzájomného životného spoločenstva, pokojného a harmonického spolužitia. V rodinnom prostredí by mala vládnuť atmosféra vzájomného porozumenia, tolerancie, dôvery a lásky. Povinnosť vytvárať zdravé rodinné prostredie je najširšie koncipovanou povinnosťou, ktorá vychádza z účelu manželstva. K zrušeniu manželstva rozvodom možno pristúpiť len vtedy, ak sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia. Rozvod manželstva by mala byť krajná a posledná možnosť riešenia rozvratu vzťahov medzi manželmi, ku ktorej by mal súd pristúpiť len vtedy, ak sú na to splnené podmienky. 13. Všeobecnou hmotnoprávnou podmienkou na rozvod manželstva je existencia vážneho narušenia a trvalého rozvratu vzťahov medzi manželmi, spôsobujúca nemožnosť plnenia účelu manželstva, a kumulatívne neexistencia ďalšej perspektívy obnovenia manželského spolužitia. Rozvrat vzťahov musí byť kvalifikovaný, jeho intenzita by mala byť vysoká a musí sa javiť ako nezmeniteľný a nenapraviteľný. Nezhody manželov sa majú týkať podstatných vecí manželského spolužitia a musia byť medzi nimi vážne narušené citové vzťahy, i keď nie je vylúčené, že aj pretrvávajúce nezhody ohľadom nepodstatných vecí môžu zapríčiniť vážne narušenie a trvalý rozvrat vzťahov. Existencia vážneho a trvalého rozvratu vzťahov medzi manželmi musí byť v príčinnej súvislosti s nemožnosťou napĺňať ďalej účel manželstva. Zákon predpokladá objektívnu existenciu rozvratu vzťahov bez ohľadu na subjektívne stanovisko manželov
a na zavinenie niektorého z manželov. Objektívny rozvrat vzťahov znamená, že medzi manželmi je skutočný stav nasvedčujúci nemožnosti plniť účel manželstva a rodiny založenej manželstvom. 14. Z vykonaného dokazovania mal súd za preukázané, že účastníci konania dňa 22.07.2000 uzatvorili manželstvo. Z manželstva deti nepochádzajú. Krátko po uzatvorení manželstva došlo k rozchodu manželov. Manželia v súčasnosti už takmer 24 rokov nežijú v spoločnej domácnosti. Manžel dlhodobo žije v zahraničí, s manželkou neudržiava žiaden kontakt a nemá o mieste je faktického pobytu a spôsobe života žiadnu vedomosť. Ako vyplynulo z návrhu a vyjadrenia navrhovateľa, manžel si za týchto okolností nevie predstaviť obnovenie manželského spolužitia. 15. Zhodnotením vykonaného dokazovania s prihliadnutím na všetko, čo počas konania vyšlo najavo, dospel súd k záveru, že vo veci rozvodu manželstva sú splnené všetky zákonom stanovené podmienky pre rozvod manželstva. Manželstvo účastníkov je hlboko a trvalo rozvrátené a neplní svoj účel. Manželia spolu dlhodobo takmer 24 rokov nežijú. Vzťahy medzi nimi je z tohto dôvodu potrebné považovať za absolútne odcudzené, rozvrátené. Manželia neudržiavajú žiaden kontakt. Manželstvo je dlhodobo nefunkčné, bez perspektívy obnovy. Trvá už iba formálne. 16. Zo stupňa rozvratu manželstva vyplýva, že nemožno dôvodne očakávať obnovenie spolužitia, účelu manželstva a ktorejkoľvek jeho funkcie, keďže bolo preukázané, že problém vo vzťahu manželov je dlhodobého a nezvratného charakteru. Účastníci spolu ako manželia nežijú, spoločne nehospodária, intímne sa nestýkajú, manželstvo účastníkov je skutočne len formálnym zväzkom. 17. Vzhľadom na všetky zistené skutočnosti sa nedá predpokladať, že by sa manželstvo účastníkov mohlo obnoviť s perspektívou do budúcnosti. Za príčiny rozvratu manželstva súd ustálil najmä citové odcudzenie manželov v dôsledku absencie spoločného života. Súd preto vyhovel návrhu manžela, navrhovateľa na rozvod. 18. Nad rámec vyššie uvedeného súd poznamenáva, že zákon súdu ukladá, aby viedol manželov k odstráneniu príčin rozvratu manželstva a usiluje sa o ich zmierenie (§ 96 ods. 1 CMP). Povinnosť súdu zmierovať manželov treba ale vykladať tak, že súd ju realizuje vždy s prihliadnutím na konkrétne okolnosti každého prípadu. Zo skutkových okolností prejednávaného prípadu je zrejmé, že v danom prípade nemožno zmierenie a postupy k nemu smerujúce (odoslanie na mediáciu) považovať za účelné. 19. Uzavretie manželstva je prejavom dobrovoľného a slobodného rozhodnutia budúcich manželov, pričom u už existujúceho manželstva je potrebné vziať do úvahy právo oboch manželov reagovať najmä na vývin ich vzájomných vzťahov vyhodnocovaním toho, či dôvody vedúce k dobrovoľnému a slobodnému rozhodnutiu vytvoriť s niekým trvalé životné spoločenstvo stále existujú a ak tomu tak nie je, aké sú príčiny takéhoto stavu a či tento treba považovať za trvalý (nezvratný) alebo naopak za taký, ktorý vykazuje len znaky dočasnosti (porov. napr. rozhodnutie Krajského súdu v Trnave z 31.01.2018, sp.zn. 11CoP/182/2017, z 18.04.2018, sp. zn. 24CoP/21/2018 alebo z 31.05.2017, sp.zn. 24CoP/63/2017). 20. S poukazom na všetky vyššie uvedené skutočnosti, nakoľko manželstvo účastníkov je dlhodobo a vážne rozvrátené a neplní ani základné funkcie, ktoré predpokladá zákon o rodine, súd návrhu manžela, navrhovateľa vyhovel a manželstvo rozviedol. 21. O trovách konania rozhodol súd podľa ustanovenia § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak, pričom súd usúdil, že v danom prípade sa o výnimku zo zákonom stanovenej zásady mimosporového konania, podľa ktorej si každý z účastníkov trovy konania znáša sám, nejedná. Poučenie: Proti rozsudku je prípustné odvolanie v lehote 15 dní od doručenia rozsudku na súde, proti ktorého rozsudku smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné.
V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že: a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy. Zmena návrhu na začatie konania je v odvolacom konaní prípustná.

